b'\n_START_ARTICLE_\nInyo\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nQu\xc3\xadmicament \xc3\xa9s un neso-triborat de calci, un borat molt hidratat. La seva f\xc3\xb3rmula qu\xc3\xadmica \xc3\xa9s CaH\xe2\x82\x83B\xe2\x82\x83(OH)\xe2\x82\x85\xc2\xb74H\xe2\x82\x82O. Cristal\xc2\xb7litza en el sistema monocl\xc3\xadnic. Normalment es presenta en forma de cristalls prism\xc3\xa0tics curts, tendint a tabulars; de vegades granular i massiva, en crostes i agregats esferul\xc3\xadtics. La seva duresa a l\'escala de Mohs \xc3\xa9s de 2, igual que el guix. S\'extreu en les mines com a font de borats, barrejada amb altres minerals del bor als que sol estar associada._NEWLINE_Segons la classificaci\xc3\xb3 de Nickel-Strunz, la inyo\xc3\xafta pertany a "06.C - Nesotriborats" juntament amb els seg\xc3\xbcents minerals: ameghinita, inderita, kurnakovita, inderborita, meyerhofferita, solongo\xc3\xafta, peprossi\xc3\xafta-(Ce), nifontovita i olshanskyita.\n_START_SECTION_\nFormaci\xc3\xb3 i jaciments\n_START_PARAGRAPH_\nApareix al llarg de fractures i recobrint cavitats en dip\xc3\xb2sits sedimentaris de minerals de bor; pot ser autig\xc3\xa8nic en sediments de platja. Sol trobar-se associada a altres minerals com: meyerhofferita, colemanita, price\xc3\xafta, hidroboracita, ulexita o guix.'